หน่วยงานความมั่นคงไทย เตรียมรองรับผู้หนีภัยความไม่สงบ หลังมีการสู้รบฝั่งตรงข้ามบ้านสามแลบ จังหวัดแม่ฮ่องสอน
นายธานี แสงรัตน์ อธิบดีกรมสารนิเทศและโฆษกกระทรวงการต่างประเทศ เปิดเผยว่า จากกรณีเหตุปะทะระหว่างทหารเมียนมาและกองกำลังชนกลุ่มน้อย บริเวณชายแดนไทย-เมียนมา ฝั่งตรงข้ามบ้านแม่สามแลบ อำเภอสบเมย จังหวัดแม่ฮ่องสอน ทำให้ชาวไทยในพื้นที่ประมาณ 250 คน ต้องอพยพไปที่บริเวณบ้านห้วยกองก๊าด โดยทหารและฝ่ายปกครอง เข้าให้ความช่วยเหลือแล้ว รวมทั้งเตรียมพร้อมรองรับ หากมีผู้หนีภัยความไม่สงบจากเมียนมาข้ามมายังฝั่ง โดยจะนำผู้หนีภัย พักรอในพื้นที่ปลอดภัยชั่วคราว (พื้นที่แรกรับ) ซึ่งอยู่ในการดูแลของทางทหาร ก่อนคัดกรองโรคโควิด–19 ตามมาตรฐานทางสาธารณสุข และหากการสู้รบมีความรุนแรงยืดเยื้อ ก็ได้เตรียมแผนเคลื่อนย้ายผู้หนีภัยความไม่สงบจากเมียนมา เข้าไปในพื้นที่พักรอที่จัดเตรียมไว้ ซึ่งห่างจากชายแดนประมาณ 1 กิโลเมตร โดยจะดูแลตามหลักมนุษยธรรม เบื้องต้น ความช่วยเหลือจะกำกับดูแลโดยฝ่ายทหาร หากเกินขีดความสามารถ จะประสานจังหวัดแม่ฮ่องสอน เพื่อประกาศขอรับบริจาคช่วยเหลือต่อไป แต่ขณะนี้ ยังไม่มีการเปิดรับบริจาคสิ่งของแต่อย่างใด